Diari Oficial de la Generalitat Valenciana


Sumari del DOGV 5973, del 12-03-2009 (2009/2703)

ORDE de 28 de gener de 2009, de la Conselleria de Cultura i Esport, per la qual es convoca, a través de Teatres de la Generalitat Valenciana, un concurs públic per a la concessió d'ajudes als sectors teatral i circense de la Comunitat Valenciana per a l'any 2009.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5973

Data del DOGV
:   12-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2703


Data del document
:   28-01-2009

Organisme emissor
:   Conselleria de Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Culturarts Generalitat
    * ajuda pública
    * suport econòmic
    * espectacles
    * empresa privada
    * associació
    * professió artística
    * societat sense fins de lucre

ORDE de 28 de gener de 2009, de la Conselleria de Cultura i Esport, per la qual es convoca, a través de Teatres de la Generalitat Valenciana, un concurs públic per a la concessió d'ajudes als sectors teatral i circense de la Comunitat Valenciana per a l'any 2009. [2009/2703]
El Decret 36/1994, de 21 de febrer, del Govern valencià, pel qual s'aprova el Reglament Orgànic i Funcional de l'ens públic Teatres de la Generalitat Valenciana (DOGV de 15.03.1994), establix com a finalitat de l'ens el desplegament i l'execució de la política cultural de la Generalitat en el camp de les arts escèniques, i molt especialment en els sectors del teatre i la dansa.
Entre les funcions assignades a Teatres de la Generalitat Valenciana es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals, festivals i certàmens, i el suport a la creativitat escènica i la seua difusió, així com la cooperació amb altres agents i entitats culturals en el sector de les arts escèniques, d'àmbit públic o privat.
Per tant, la Conselleria de Cultura i Esport de la Generalitat convoca les presents ajudes, a través de l'ens públic Teatres de la Generalitat Valenciana, a fi que contribuïsquen a consolidar el sector teatral i circense a la Comunitat Valenciana, per mitjà de la potenciació dels creadors i autors teatrals, les ajudes a la producció o gires i als projectes biennals amb empreses de teatre i circ, i les ajudes a la formació i investigació, la programació en sales d'exhibició, les entitats sense ànim de lucre i els projectes d'especial interés.
Per tot això, i fent ús de les facultats que em conferix l'article 28.e de la Llei 5/1983, de 30 de desembre, del Consell, i d'acord amb el que disposa la Llei 38/2003, de 17 de novembre, General de Subvencions,
ORDENE
Primer
Convocar un concurs públic per a la concessió d'ajudes als sectors teatral i circense de la Comunitat Valenciana durant l'any 2009 i aprovar les bases per les quals es regix, que s'inclouen com a annex I en esta orde.
Segon
L'import global màxim de les ajudes és d'un milió quatre-cents tres mil euros (1.403.000 €), que s'ha de pagar a càrrec dels crèdits del capítol IV, línia de subvenció SE000049, del pressupost de l'ens públic Teatres de la Generalitat Valenciana per a l'any 2009. Així mateix, la concessió de les subvencions queda condicionada a l'existència de crèdit adequat i suficient en els pressupostos indicats i de conformitat amb l'Orde de 26 de setembre de 1994 de la Conselleria d'Economia i Hisenda.
DISPOSICIÓ ADDICIONAL
Única
En compliment de l'obligació establida en l'article 88 del Tractat Constitutiu de la Comunitat Europea i del que disposa el Decret 147/2007, de 7 de setembre, del Consell, la present convocatòria fou notificada a la Comissió Europea. Por decisió de la Comissió del 30 d'abril de 2008, va ser autoritzada com a ajuda d'estat núm. N 704/07, ja que considera la mesura compatible amb el mercat comú, d'acord amb l'article 87, apartat 3, lletra d, del Tractat CE.
DISPOSICIÓ FINAL
Primera
La present orde té efecte el mateix dia de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de l'òrgan que dicta el present acte en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 28 de gener de 2009
La consellera de Cultura i Esport,
TRINIDAD MARÍA MIRÓ MIRA
ANNEX I
Bases reguladores de la convocatòria pública per a la concessió d'ajudes als sectors teatral i circense de la Comunitat Valenciana durant l'any 2008.
CAPÍTOL I
Normes generals
1. Objecte de les ajudes
L'objecte de les ajudes és contribuir al manteniment i la consolidació del teatre i el circ a la Comunitat Valenciana a través de la potenciació de les diferents activitats que es realitzen en els dos sectors, amb la finalitat última que els ciutadans puguen disposar d'una oferta diversificada i de qualitat.
2. Modalitats i import de les ajudes
2.1. La present convocatòria comprén les modalitats d'ajudes següents:
a) Ajudes a la creació
b) Ajudes a la producció o gires d'empreses de teatre i circ
c) Projectes biennals d'empreses de teatre i circ
d) Programes en sales d'exhibició
e) Ajudes a la formació i investigació
f) Ajudes a entitats sense ànim de lucre
g) Ajudes a projectes d'especial interés (festivals, mostres, fires i d'altres)
2.2. L'import global màxim de les ajudes és d'1.403.000 euros, que es distribuïxen entre les modalitats esmentades segons les quantitats següents:
a) Per a la modalitat d'ajudes a la creació, 24.000 euros.
b) Per a la modalitat de producció o gires d'empreses de teatre i circ, 490.000 euros.
c) Per a projectes biennals d'empreses de teatre i circ, 595.000 euros.
d) Per a la modalitat d'ajudes a la programació en sales d'exhibició, 100.000 euros.
e) Per a la modalitat d'ajudes a la formació i investigació, 24.000, euros.
f) Per a la modalitat d'ajudes a entitats sense ànim de lucre, 110.000 euros.
g) Per a la modalitat d'ajudes a projectes d'especial interés, 60.000 euros.
2.3. Dins dels límits pressupostaris i d'acord amb els criteris que establixen les presents bases, les ajudes s'han de destinar a sufragar les despeses corrents generades per les activitats objecte del projecte. Les ajudes no poden destinar-se a inversions ni a adquisicions patrimonials.
2.4. El procediment de concessió de les ajudes s'ha de tramitar en règim de concurrència competitiva, d'acord amb els criteris de valoració fixats en les presents bases per a cada modalitat d'ajuda.
2.5. Esta convocatòria es regix per les presents bases i per l'orde que les aprova, i a més per la Llei d'Hisenda Pública de la Generalitat Valenciana, la Llei 38/2003, General de Subvencions, i el Reglament de la Llei 38/2003, aprovat pel Reial Decret 887/2006.
3. Beneficiaris
Dins dels límits pressupostaris i d'acord amb les condicions i els criteris que establixen estes bases, poden ser beneficiàries d'estes ajudes les persones físiques i jurídiques establides en un estat membre de la Unió Europea o de l'espai econòmic europeu que duguen a terme activitats teatrals i circenses, que complisquen els requisits específics indicats per a cada modalitat d'ajuda i que realitzen les actuacions previstes en cada cas durant l'any 2009.
No poden obtindre la condició de beneficiari les persones o entitats que incórreguen en les prohibicions establides en els apartats 2 i 3 de l'article 13 de la Llei 38/2003, de 17 de novembre, General de Subvencions (BOE de 18.11.2003).
Únicament poden ser beneficiaris d'estes ajudes les persones individuals i les petites i mitjanes empreses (pimes), segons la definició establida en el Reglament (CE) núm. 70/2001 de la Comissió, de 12 de gener de 2001.
4. Sol·licituds
4.1. Les sol·licituds, que s'han de formalitzar segons el model d'instància que s'adjunta a la present convocatòria com a annex II, i s'han de dirigir a l'ens públic Teatres de la Generalitat Valenciana. El termini de presentació és de vint dies hàbils a comptar des de l'endemà de la publicació de la convocatòria en el Diari Oficial de la Comunitat Valenciana.
4.2. Els models d'impresos normalitzats (sol·licituds i la resta de documentació) estan disponibles en la pàgina web de Teatres (www.teatres.gva.es) i a les seues dependències.
4.3. Les instàncies es poden presentar al registre de Teatres de la Generalitat, al registre general de la Conselleria de Cultura i Esport, als registres de les Direccions Territorials de Cultura i Esport de València, Castelló i Alacant, o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas que la sol·licitud s'envie per correu certificat, s'ha de presentar en un sobre obert a l'oficina de correus, a fi que en la capçalera de la primera plana del document es faça constar, amb claredat, el nom de l'oficina, la data i el lloc d'admissió.
Les direccions territorials de Cultura i Esport hauran de remetre les sol·licituds d'ajuda a Teatres de la Generalitat Valenciana en el termini màxim de deu dies comptats des de l'endemà del dia en què acabe el termini de presentació de sol·licituds.
4.4. A més de la instància, els interessats en les ajudes han de presentar els originals, o una fotocòpia compulsada, de la documentació següent:
a) Quan el sol·licitant siga una persona física:
- Fotocòpia del DNI.
- Si és el cas, fotocòpia de l'alta en el IAE, epígraf i subepígraf corresponent.
b) Quan es tracte de persones jurídiques:
- Fotocòpia del CIF de l'entitat i DNI del representant autoritzat.
- Fotocòpia de l'alta en el IAE, epígraf i subepígraf corresponent, i còpia de l'últim rebut pagat, si és el cas.
- Escriptura o document de constitució de la societat, associació, etc., modificació, si n'hi ha, i estatuts inscrits, si és el cas, en el registre oficial corresponent.
- Documentació que acredite la representació de la persona jurídica (poder i, si és el cas, certificat de l'acord, adoptat per l'òrgan de govern corresponent, en què s'aprova sol·licitar l'ajuda i es faculta el representant per a subscriure'n la petició).
c) Les empreses i associacions han d'indicar en la sol·licitud el número d'inscripció en el registre administratiu d'empreses i associacions de caràcter teatral de la Comunitat Valenciana. En el cas de no estar-hi inscrits, han de presentar el justificant d'haver sol·licitat la inscripció en el registre. A les empreses ja registrades en un registre equivalent fora de la Comunitat Valenciana, no se'ls exigirà de nou el requisit de la inscripció.
d) Dades bancàries on l'interessat vol rebre l'ajuda si li és concedida, segons el model «Manteniment de tercers» que figura en l'annex III.
e) Declaració del sol·licitant amb la relació i l'import de totes les subvencions, les ajudes, els ingressos o els recursos sol·licitats o concedits per altres administracions o ens públics o privats que financen les activitats subvencionades, als efectes del que preveuen els articles 14 i 19 de la Llei 38/2003, General de Subvencions.
f) Declaració responsable de no incórrer en les prohibicions per a obtindre la condició de beneficiari fixades en els apartats 2 i 3 de l'article 13 de la Llei 38/2003, de 17 de novembre, General de Subvencions, segons l'annex IV.
g) Certificat acreditatiu de trobar-se al corrent en les obligacions tributàries (estatals i autonòmiques) i amb la Seguretat Social, en els termes establits en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
h) Les empreses amb cinquanta o més treballadors han d'acreditar a través d'una declaració responsable el compliment del que establix l'article 38.1 de la Llei 13/1982, de 7 d'abril, d'Integració Social dels Minusvàlids, o l'exempció d'eixa obligació.
i) Documents específics de cada modalitat d'ajuda establits en els capítols següents d'estes bases.
4.5. Quan la documentació indicada en els apartats a i b ja conste en els arxius de Teatres perquè s'ha sol·licitat la inscripció en el registre administratiu d'empreses i associacions de caràcter teatral de la Comunitat Valenciana, n'hi haurà prou amb aportar una declaració responsable sobre la vigència de la documentació en poder de Teatres i una relació d'esta.
Si Teatres no té constància de la dita documentació, requerirà a l'interessat que en el termini concedit per a la correcció de defectes aporte la documentació necessària.
4.6. En el cas que el sol·licitant provinga d'un estat membre de la Unió Europea o de l'espai econòmic europeu distint d'Espanya, la documentació que s'ha d'aportar és l'exigida per la legislació vigent de l'estat on estiguen establits per a l'exercici de l'activitat.
4.7. Si la sol·licitud no incloguera totes les dades exigides o hi faltara documentació, s'instaria a l'interessat que en el termini de deu hàbils dies corregira estos defectes, amb l'advertència que si no ho fera es consideraria que hauria desistit de la petició, després de dictar la resolució corresponent en els termes previstos en l'article 42, tal com establix l'article 71.1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La documentació aportada en este cas ha de presentar-se a Teatres de la Generalitat Valenciana. Igualment, podrà presentar-se als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4.8. Un mateix peticionari només pot sol·licitar una ajuda per cada una de les modalitats previstes en la convocatòria. És incompatible la sol·licitud d'un mateix peticionari per a ajudes en la modalitat de producció o gira d'empreses de teatre i circ i en la modalitat de projectes biennals d'empreses de teatre i circ.
5. Procediment de concessió: instrucció i resolució
5.1. La Direcció General de Teatres de la Generalitat Valenciana s'encarregarà d'ordenar i instruir el procediment d'acord amb l'article 24 de la Llei 38/2003, de 17 de novembre, General de Subvencions. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en l'apartat següent.
5.2. Per a l'avaluació de les sol·licituds presentades, d'acord amb l'article 22 de la Llei General de Subvencions, s'ha de constituir una comissió de valoració presidida per la Direcció General de Teatres de la Generalitat Valenciana, o per la persona en qui delegue, i de la qual, a més, han de formar part fins a sis vocals designats per la Direcció. El secretari d'esta comissió, amb veu però sense vot, serà designat per la Direcció General de Teatres de la Generalitat Valenciana entre el personal de Teatres.
5.3. La comissió podrà requerir dels interessats totes les dades i acreditacions que considere necessàries per a la correcta qualificació dels projectes.
5.4. La comissió de valoració ha d'avaluar les sol·licituds d'acord amb els criteris d'avaluació establits en les presents bases per a cada modalitat d'ajuda, i ha d'emetre un informe en què es concrete el resultat de l'avaluació efectuada. En eixe informe s'han d'indicar succintament els motius que han guiat la valoració i ponderació de les sol·licituds, i, basant-se en això, una prelació per orde de major a menor puntuació.
5.5. L'òrgan instructor, a la vista de l'expedient i de l'informe de la comissió, haurà de formular una proposta de resolució definitiva que elevarà a la consellera de Cultura i Esport, en qualitat de presidenta de Teatres de la Generalitat Valenciana, la qual resoldrà la convocatòria.
5.6. Per a la determinació de l'import de l'ajuda que es concedirà als projectes seleccionats, s'han de tindre en compte el nombre de projectes en relació amb el crèdit pressupostari existent, el resultat de la valoració i la quantia de la despesa estimada en el pressupost presentat, així com l'interés artístic i la rellevància en l'àmbit teatral i circense.
5.7. Les càrregues, els modes i les condicions de la subvenció s'han d'imputar al beneficiari, sense que puga oposar les excepcions que puguen derivar de les seues relacions jurídiques amb tercers.
6. Termini de resolució i notificació
6.1. El termini màxim per a resoldre i notificar la resolució del procediment és de sis mesos a comptar des de la data en què tinga efectes l'orde d'esta convocatòria. Una vegada transcorregut este termini sense que s'haguera dictat ni notificat una resolució expressa, es consideraria desestimada la sol·licitud de la l'ajuda, sense perjuí de l'obligació de resoldre, d'acord amb l'article 42 de la Llei 30/1992, de 26 de novembre.
6.2. La resolució del procediment s'ha de notificar als interessats únicament mitjançant la publicació en el Diari Oficial de la Comunitat Valenciana. Esta publicació substituïx la notificació, d'acord amb el que preveu l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
7. Publicació
La resolució de la convocatòria s'ha de publicar en la seu web de Teatres de la Generalitat Valenciana (http://teatres.gva.es).
La publicació de la resolució en el DOCV té, així mateix, els efectes de publicitat de les subvencions establits en l'article 18 de la Llei General de Subvencions.
8. Obligacions dels beneficiaris
8.1. Amb caràcter general, tots els beneficiaris de les subvencions estan obligats a:
a) Comunicar per escrit a Teatres de la Generalitat Valenciana, segons el model que s'adjunta com a annex V, l'acceptació de l'ajuda en el termini de quinze dies hàbils a comptar des de l'endemà de la publicació de la resolució de concessió en el DOCV. En el cas que no es comunique l'acceptació, es considerarà que el beneficiari renuncia a l'ajuda i hi perdrà el dret.
b) Els autors que obtinguen ajudes en la modalitat de creació es comprometen a cedir gratuïtament i per escrit a Teatres de la Generalitat els drets de reproducció, distribució, comunicació pública o transformació, en règim d'exclusivitat, per a tot l'Estat espanyol i per un període de dos anys, llevat del cas que hi haja un compromís previ entre l'autor i una editorial o companyia.
El document de cessió s'ha d'ajustar al model que figura com a annex VI en esta orde i ha de ser presentat en el termini de quinze dies comptats des de l'endemà de la publicació de la resolució de concessió en el DOCV. Si hi ha un compromís previ entre l'autor i una editorial o companyia, s'ha d'acreditar igualment.
L'incompliment d'esta obligació deixarà sense efecte la resolució de concessió de l'ajuda, i, si és el cas, el reintegrament, amb l'exigència de l'interés de demora.
c) Realitzar l'activitat que fonamenta la concessió de la subvenció d'acord amb el programa presentat durant l'exercici 2009 i justificar-ne la realització en els terminis establits.
d) Comunicar a Teatres de la Generalitat Valenciana qualsevol canvi que es produïsca en el programa definitiu de l'activitat abans de realitzar-la.
e) En el cas que l'activitat es realitze en un moment posterior a la notificació de la concessió de l'ajuda, s'ha de fer constar en tota publicació, fullet, programa, publicitat, etc., independentment del mitjà o suport emprats, el patrocini de la Generalitat. A este efecte, s'han d'inserir en un lloc preferent i destacat els logotips de Teatres de la Generalitat Valenciana i de la Conselleria de Cultura i Esport, d'acord amb les normes d'identitat corporativa d'estes institucions. Els logotips estan disponibles en la pàgina web de Teatres.
f) Justificar el compliment dels requisits i les condicions, així com la realització de l'activitat i el compliment de la finalitat que determinen la concessió o l'obtenció de la subvenció.
g) Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació ha d'efectuar-se tan prompte com es conega i, en qualsevol cas, abans de la justificació de l'aplicació donada als fons percebuts.
h) Sotmetre's a les actuacions de comprovació que puga fer Teatres de la Generalitat Valenciana, així com a qualsevol altra comprovació i control financer que puguen realitzar els òrgans de control competents, tant nacionals com comunitaris, aportant tota la informació requerida en l'exercici de les actuacions anteriors.
i) Disposar dels llibres comptables, dels registres diligenciats i de la resta de documents correctament auditats en els termes exigits per la legislació mercantil i sectorial aplicable al beneficiari en cada cas, així com dels estats comptables i registres específics exigits per les bases reguladores de les subvencions, a fi de garantir l'adequat exercici de les facultats de comprovació i control.
j) Conservar els documents justificatius de l'aplicació dels fons rebuts, incloent-hi els documents electrònics, en la mesura que puguen ser objecte de les actuacions de comprovació i control.
k) Procedir al reintegrament dels fons percebuts en els casos previstos en l'article 37 de la Llei General de Subvencions.
l) Les que amb caràcter específic i per a cada modalitat es determinen en els capítols següents.
8.2. Son també obligacions dels beneficiaris de les ajudes les que amb caràcter general establix l'article 14 de la Llei 38/2003, General de Subvencions.
8.3. L'incompliment de les obligacions anteriors donarà lloc a l'exigència de les responsabilitats o sancions corresponents, d'acord amb la legislació vigent.
9. Justificació i pagament de les ajudes
9.1. El pagament de les ajudes s'ha de fer d'una sola vegada sempre que l'activitat es realitze d'acord amb el programa presentat i se'n justifique correctament la utilització.
9.2. Tots els documents que servisquen per a justificar la subvenció s'han de presentar a Teatres de la Generalitat Valenciana fins al dia 21 de desembre de 2009. A partir d'eixe dia el crèdit pressupostari quedarà anul·lat i es perdrà el dret a cobrar l'ajuda concedida.
9.3. Per a les ajudes a la producció o gires d'empreses de teatre i circ, als projectes biennals d'empreses de teatre i circ, a la programació en sales d'exhibició, a entitats sense ànim de lucre i a projectes d'especial interés, s'ha de presentar la documentació següent:
- Una memòria detallada de l'activitat realitzada i dels resultats obtinguts.
- Una memòria econòmica justificativa del cost de l'activitat realitzada, en què s'indique el pressupost final amb les desviacions esdevingudes i el desglossament de cada una de les despeses efectuades.
- Justificants de despeses i acreditació de pagament pel valor de l'activitat subvencionada.
- Publicitat en mitjans de comunicació, fullets i cartells editats.
En qualsevol cas, no es poden justificar adquisicions patrimonials o despeses originades en les actuacions realitzades a la Comunitat Valenciana.
En el cas de coproduccions, les factures i altres documents justificatius de la despesa poden ser emesos a nom de qualsevol dels coproductors.
9.4. Per a les ajudes a la creació, s'ha de presentar la documentació següent:
- Text original de l'obra.
9.5. Per a les ajudes a la formació i investigació, s'ha de presentar la documentació següent:
a) En el cas que tinguen com a finalitat l'assistència a cursos de perfeccionament:
- Memòria de les activitats realitzades.
- Justificants de matrícula i acreditació d'assistència al curs expedida pel centre on s'ha impartit.
b) En el cas que tinguen com a finalitat la realització de projectes de formació:
- Memòria de les activitats realitzades finançades amb la subvenció i el seu cost, en què s'indique el pressupost final i el desglossament de cada una de les despeses.
- Publicitat en mitjans de comunicació, cartells i fullets editats.
- Justificants de despeses i acreditació del pagament per l'import de l'activitat subvencionada.
c) En el cas que tinguen com a finalitat la realització de projectes d'investigació:
- Memòria de les activitats realitzades.
- Còpia del projecte d'investigació.
9.6. En el cas que les activitats siguen finançades amb la subvenció i a més amb fons propis o altres subvencions o recursos, en la justificació han d'acreditar-se l'import, la procedència i l'aplicació dels fons a les activitats subvencionades, d'acord amb el que establix l'article 30.4 de la Llei 38/2003, de 17 de novembre, General de Subvencions.
9.7. Es consideren despeses subvencionables les que de manera indubtable responguen a la naturalesa de l'activitat subvencionada i es realitzen durant l'any 2009. Es consideren despeses realitzades les que siguen efectivament pagades abans de la finalització del període de justificació. En cap cas el cost d'adquisició de les despeses subvencionables pot ser superior al valor del mercat.
9.8. No obstant allò exposat en els punts anteriors, Teatres de la Generalitat Valenciana podrà avançar fins el 60% de la totalitat de la subvenció concedida i acceptada pel beneficiari si es presenta prèviament un aval bancari per l'import que s'ha de percebre, d'acord amb les normes següents:
- Fins a un 40% de l'import de la subvenció es podrà lliurar immediatament, una vegada concedida.
- Fins a un 20% es pagarà després de l'aportació i la comprovació de la documentació justificativa de l'efectiva i correcta aplicació de la quantitat lliurada per a l'actuació objecte de la subvenció.
La resta de la subvenció s'abonarà una vegada el beneficiari justifique el compliment de les obligacions establides en estes bases.
S'exceptuen del que preveu el present punt les ajudes per a la creació i per a la formació i investigació.
10. Altres disposicions
10.1. L'import de les subvencions regulades en la present convocatòria en cap cas pot ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
10.2. De les economies que puguen produir-se perquè algun beneficiari no accepte l'ajuda concedida, es produïsca alguna renúncia, es revoque alguna subvenció o per qualsevol altre cas en aplicació del que indiquen estes bases, se'n podrà disposar, a proposta de l'òrgan instructor, mitjançant una nova resolució de la consellera de Cultura i Esport, en qualitat de presidenta de Teatres de la Generalitat Valenciana, per a incrementar la quantitat concedida a algun dels beneficiaris o per a incloure'n d'altres inicialment exclosos, variant fins i tot les quantitats per a cada una de les diferents modalitats previstes en el punt 2.2 de les presents bases, així com el nombre màxim d'ajudes establit en cada una.
10.3. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos fora dels casos permesos per les presents bases, poden donar lloc a la modificació de la resolució de concessió.
Per al cas d'obtenció concurrent d'altres aportacions que siguen compatibles, la modificació només es produirà si la suma de les ajudes supera el cost de l'activitat subvencionada, i es minorarà la quantitat que excedisca el cost final de l'activitat.
10.4. Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals, sense que en cap cas, aïlladament o en conjunt, puguen superar el cost de l'activitat subvencionada.
10.5. Seran procedents el reintegrament de les quantitats percebudes i l'exigència de l'interés de demora des del moment del pagament de la subvenció en els casos previstos en l'article 37 de la Llei 38/2003, de 17 de novembre, General de Subvencions (BOE de 18.11.2003).
CAPÍTOL II
Ajudes a la creació
11. Finalitat de la concessió
Les ajudes a la creació tenen com a finalitat potenciar l'escriptura teatral d'autors, tant en castellà com en valencià.
12. Imports i modalitats de les ajudes
Es convoquen sis ajudes: dos per a autors que tinguen almenys una de les seues obres publicada; dos per a autors que hagen posat en escena com a mínim dos dels seus textos, i dos més per a autors novells que no hagen publicat ni representat les seues obres.
La dotació global destinada a les ajudes és de 24.000 euros.
La distribució per modalitats és la següent:
a) Per a autors que hagen publicat: 5.000 euros cada ajuda.
b) Per a autors que hagen posat en escena les seues obres: 4.000 euros cada ajuda.
c) Per a autors novells: 3.000 euros cada ajuda.
13. Beneficiaris
Només poden sol·licitar les ajudes autors amb textos redactats en castellà o en valencià.
14. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Currículum personal amb la trajectòria com a autor dramàtic i la relació amb el món del teatre.
b) Sinopsi argumental del text que es proposa escriure, en què s'ha d'indicar si és en valencià o castellà.
c) Termini en què es compromet a entregar l'obra escrita, que no pot ultrapassar el 21 de desembre de 2009.
d) Acreditació, si és el cas, de qualsevol compromís entre l'autor i una editorial per a la publicació, o entre una companyia o una empresa per a la producció.
15. Criteris de valoració
La valoració de les sol·licituds presentades s'ha de fer atenent els criteris següents:
- Proposta de text que es presenta, fins a 70 punts.
- Trajectòria professional del sol·licitant, fins a 20 punts.
- Es valorarà especialment el fet que hi haja algun compromís de publicació entre l'autor i una editorial, o de producció amb una companyia o empresa, fins s 10 punts.
16. Obligacions particulars dels beneficiaris
En el cas que Teatres de la Generalitat Valenciana decidisca produir o editar algun dels textos objecte d'ajuda, l'autor hi haurà de donar l'autorització pertinent. Això no obstant, si s'ha presentat amb la sol·licitud un compromís previ entre l'autor i una editorial o companyia per a l'edició o la producció del text, es respectarà.
En el cas que tercers decidisquen editar o produir algun dels textos, els beneficiaris de les ajudes hauran de sol·licitar l'autorització a Teatres i fer constar la col·laboració de la Conselleria de Cultura i Esport de la Generalitat i incloure el logotip de Teatres de la Generalitat Valenciana en el material imprés que es difonga.
CAPÍTOL III
Ajudes a la producció o gires d'empreses de teatre i circ
17. Finalitat de la concessió i activitat subvencionada
17.1. Les ajudes a la producció o gires d'empreses de teatre i circ tenen com a finalitat l'increment qualitatiu dels espectacles de teatre i circ produïts a la Comunitat Valenciana, amb la intenció de proporcionar als ciutadans una oferta diversificada i de qualitat, i de facilitar l'exhibició de les produccions de companyies de teatre i circ a Espanya o a l'estranger.
17.2. Les activitats objecte de subvenció són les produccions realitzades en l'exercici 2009, o les gires fetes fora de la Comunitat Valenciana el 2009. Les ajudes s'han de destinar a sufragar les despeses corrents generades por les activitats incloses en el projecte.
L'estrena de les produccions teatrals s'ha de fer en l'exercici 2009. Per circumstàncies excepcionals, l'estrena podrà fer-se el primer trimestre de l'any 2010, sense perjuí del compliment de les obligacions de la present orde relatives a la justificació de l'ajuda.
18. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 40.000 euros.
19. Beneficiaris
Poden sol·licitar estes ajudes empreses de teatre i circ. S'exceptuen d'esta modalitat d'ajudes les associacions i entitats sense ànim de lucre.
20. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Si l'ajuda és per a la producció:
- Projecte detallat de la producció que es proposa realitzar el 2009, en què s'especifiquen els possibles actors i actrius residents a la Comunitat Valenciana i la data prevista d'estrena.
- Pressupost detallat dels costos de la producció. Així mateix, s'hi han d'indicar els fons propis, altres subvencions o recursos amb què s'ha de finançar la producció a més de la subvenció sol·licitada a Teatres.
b) Si l'ajuda és per a gira:
- Dossier de la producció o produccions que han de dur de gira, amb la fitxa artística.
- Calendari de la gira i representacions previstes, amb certificats que les acrediten.
- Pressupost detallat d'ingressos i despeses de la gira.
c) Memòria de les activitats fetes per l'empresa durant els tres anys anteriors, en què s'han d'especificar les activitats de caràcter artístic realitzades i s'han d'indicar les produccions i les representacions efectuades dins i fora de la Comunitat Valenciana.
d) Informe sobre els recursos humans de caràcter fix i les contractacions laborals fetes durant l'any 2008. L'acreditació de les contractacions s'ha de fer aportant les cotitzacions de l'empresa a la Seguretat Social en l'exercici indicat, acompanyades d'una relació numerada del personal contractat amb els noms i cognoms, els càrrecs, els dies cotitzats i el règim de cotització (general, autònom o d'artistes).
e) Fitxa inclosa com a annex VII, degudament emplenada.
f) En el cas de coproduccions, a més s'ha d'adjuntar:
- Sol·licitud firmada per cada una de les empreses coproductores.
- Documentació acreditativa de la identitat de cada coproductor, d'acord amb les presents bases.
- Contracte de coproducció.
- Escrit firmat per tots els coproductors, en què s'indiquen les despeses que assumix cada un i es designa un representant davant l'administració amb les dades bancàries per al pagament de la subvenció.
21. Criteris de valoració
La valoració de les sol·licituds presentades s'ha de fer d'acord amb la informació indicada en l'apartat anterior i els criteris següents:
- Projecte d'activitats per a l'any 2009: fins a 75 punts.
- Memòria d'activitats: fins a 20 punts.
- Estructura organitzativa de l'empresa: fins a 5 punts.
En qualsevol cas, s'han de tindre en compte les característiques específiques de cada empresa i l'especialització en les distintes classes d'espectacles (infantil, titelles, teatre de carrer, etc.).
CAPÍTOL IV
Ajudes per a projectes biennals d'empreses de teatre i circ
22. Finalitat de la concessió
Les ajudes anuals per a projectes biennals d'empreses de teatre i circ tenen com a finalitat donar suport a aquelles empreses que, amb una trajectòria plenament consolidada, despleguen projectes artístics, especialment pel que fa a la producció, gestió i distribució d'espectacles, amb un cicle d'explotació d'un període superior a l'any, amb la qual cosa es pretén facilitar la consolidació progressiva de les empreses, la seua projecció nacional i internacional i l'increment qualitatiu dels espectacles de teatre i circ produïts a la Comunitat Valenciana, amb la intenció de proporcionar als ciutadans una oferta diversificada i de qualitat, i de facilitar l'exhibició de les produccions de companyies de teatre i circ a Espanya o a l'estranger.
Les ajudes concedides tindran caràcter anual i estaran dirigides únicament a les activitats que es realitzen en l'exercici 2009. La concessió no suposarà compromís de despesa per a Teatres de la Generalitat el 2010. Per això, els beneficiaris d'ajudes anuals a un projecte biennal que, havent complint les condicions fixades en la present convocatòria, opten per la continuïtat del projecte i desitgen percebre l'ajuda en l'exercici 2010, hauran de concórrer necessàriament al procés de selecció.
23. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 110.000 euros.
24. Beneficiaris
Poden sol·licitar estes ajudes les empreses de teatre i circ de la Comunitat Valenciana que acrediten els requisits següents:
a) Tindre una antiguitat mínima de cinc anys.
b) Tindre una activitat continuada des de la creació.
c) Haver realitzat un mínim de quatre produccions en els últims cinc anys.
d) Disposar d'una estructura laboral estable, i acreditar haver cotitzat en el règim general, o d'autònoms en el cas d'apoderats de l'empresa, per almenys dos persones amb relació laboral de caràcter fix i un mínim de 480 dies durant l'any 2008 en el règim especial d'artistes.
S'exceptuen d'esta modalitat d'ajudes les associacions i entitats sense ànim de lucre.
25. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Currículum dels gestors i directors artístics de l'empresa.
b) Informe sobre els recursos humans de caràcter fix i les contractacions laborals fetes l'any 2008. L'acreditació de les contractacions s'ha de realitzar aportant les cotitzacions a la Seguretat Social fetes per l'empresa en l'exercici assenyalat.
c) Memòria d'activitat de l'empresa durant els últims cinc anys: produccions, representacions, amb el lloc de representació, la data, el títol de l'espectacle i l'idioma en què es va fer l'exhibició, i altres activitats realitzades. Este informe l'ha de firmar en totes les pàgines el representant legal de l'empresa.
d) Projecte de l'activitat de l'empresa o companyia per als anys 2009 i 2010 amb el pla d'explotació empresarial, que ha d'incloure, si n'hi ha, els projectes de noves produccions per a este període, amb el pressupost, el format i la fitxa artística, així com els possibles actors i actrius valencians i la data prevista d'estrena, i, si en té, el projecte de gires dins i fora de la Comunitat Valenciana de les obres que es mantinguen en el repertori, on s'ha d'especificar el calendari previst d'actuacions i el pressupost econòmic de la gira que es pretenga fer durant els anys 2009 i 2010.
En qualsevol cas, és un requisit indispensable que, per al període considerat, s'escometa un mínim d'una producció i es projecte la realització d'almenys 120 representacions dels espectacles que l'empresa mantinga en el repertori, de les quals com a mínim 24 han de ser fora de la Comunitat Valenciana. A l'efecte del còmput de les representacions incloses en el projecte de gira, s'han de comptar com a dos representacions cada una de les previstes si corresponen a espectacles de circ.
e) Fitxa inclosa com a annex VIII, emplenada correctament.
f) Qualsevol altra documentació que resulte necessària per a acreditar els requisits establits en la base 24.
26. Criteris de valoració
La valoració de les sol·licituds presentades s'ha de fer basant-se en la informació donada en la base 25 i els criteris següents:
- Projecte d'activitats per als anys 2009 i 2010: fins a 70 punts.
- Memòria d'activitats: fins a 20 punts
- Disposar d'una estructura laboral estable: fins a 5 punts
- Nombre d'intèrprets participants en el projecte: fins a 5 punts
En qualsevol cas, s'han de tindre en compte les característiques específiques de cada empresa i l'especialització en els distints tipus d'espectacles (infantil, titelles, teatre de carrer, etc.).
Si, havent complit tots els requisits exigits en la present modalitat, l'informe de la comissió de valoració no fóra favorable respecte a una sol·licitud, es produiria la translació automàtica del projecte a la modalitat d'ajudes a la producció o gires d'empreses de teatre i circ.
27. Import de l'ajuda per a l'any 2008
La concessió d'ajuda l'any 2010 dependrà de la normativa aplicable en eixe exercici, de l'existència de crèdit adequat i suficient, del compliment i la valoració de les activitats realitzades el 2009 i de la selecció o no del projecte de continuïtat, i l'interessat haurà de concórrer al procés de selecció que s'òbriga a este efecte.
En el cas que en el procés de selecció corresponent a l'exercici 2010 se seleccione la continuïtat del projecte, l'import que es concedisca s'ha de basar en el concedit l'any 2009, sense perjuí que es puguen produir ajustos, en més o en menys, depenent de l'existència de crèdit adequat i suficient, segons que establix el paràgraf anterior.
CAPÍTOL V
Ajudes a la programació en sales d'exhibició
28. Finalitat de l'ajuda
Les presents ajudes tenen com a finalitat possibilitar la programació d'espectacles experimentals i d'avantguarda, alternatius a les tendències habituals de programació.
29. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 30.000 euros.
30. Beneficiaris
Només poden sol·licitar estes ajudes empreses que realitzen l'activitat subvencionada a la Comunitat Valenciana.
31. Requisits
S'establixen els requisits indispensables següents:
- Haver fet durant l'últim any un mínim de seixanta representacions. A este efecte, no s'han de comptar com a representacions les que puguen considerar-se integrades o extensives de plans formatius.
- Disposar d'una estructura laboral estable, circumstància que s'ha d'acreditar aportant la documentació indicada en la lletra e de la base següent.
32. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Relació numerada de les actuacions exhibides durant l'any 2008, amb les dates concretes d'exhibició de cada espectacle i la comunitat autònoma o el país de procedència de les companyies programades, i informes de públic assistent.
b) Programació prevista per al l'exercici de 2009, amb la comunitat autònoma o el país de procedència de les companyies programades.
c) Pla d'explotació i finançament per al 2009.
d) Document acreditatiu de la propietat del local que es té, d'arrendament o de cessió d'ús.
e) Relació dels dies cotitzats pels seus treballadors a la Seguretat Social durant l'any 2008.
f) Qualsevol altra documentació que resulte necessària per a acreditar els requisits establits en la base anterior.
33. Criteris de valoració
La valoració de les sol·licituds presentades s'ha de fer basant-se en la informació donada en la base anterior i els criteris següents:
- La contribució de la programació al foment d'espectacles experimentals i d'avantguarda, alternatius a les tendències habituals de programació, fins a 20 punts.
- L'aplicació d'estratègies de creació i foment de nous públics, fins a 20 punts.
- La presència en la programació de produccions de companyies que hagen dut a terme la seua activitat a la Comunitat Valenciana i d'obres en valencià, fins a 20 punts.
- El pla d'explotació i el grau de finançament aconseguit i previst al marge de Teatres de la Generalitat Valenciana, fins a 20 punts.
- Les característiques de les temporades d'exhibició realitzades, així com l'especialització, fins a 20 punts.
CAPÍTOL VI
Ajudes a la formació i investigació
34. Finalitat de la concessió
Les ajudes tenen com a finalitat potenciar el reciclatge i la formació especialitzada dels diferents agents que participen en els processos de creació, producció, distribució i exhibició de productes teatrals i circenses, així com promoure projectes d'investigació que afavorisquen un major coneixement dels sectors del teatre i el circ a la nostra comunitat.
35. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 5.000 euros.
36. Beneficiaris
Persones físiques o entitats jurídiques que desitgen dur a terme activitats de formació especialitzada o investigació en els sectors del teatre i el circ.
37. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) En el cas de petició d'ajudes per a l'assistència a cursos especialitzats, congressos, jornades, etc.:
- Memòria explicativa del programa de treball que s'ha de realitzar.
- Currículum professional del peticionari.
- Lloc, data, i duració de l'acció formativa per a la qual se sol·licita l'ajuda.
- Cost de la matrícula i, si es produïxen, despeses addicionals de desplaçament i allotjament.
b) En el cas de petició de l'ajuda per a la realització de projectes de formació o investigació:
- Presentació del projecte que es pretén realitzar, que com a mínim ha d'incloure: finalitat, objectius, continguts, activitats, pressupost de realització i terminis d'execució.
- Currículum professional de les persones que participen en el projecte.
- Especificació, si n'hi ha, de les entitats o organismes que col·laboren en el projecte.
38. Criteris de valoració
La valoració de les sol·licituds presentades s'ha de fer segons els criteris següents:
- Interés artístic de l'acció formativa o projecte que es presenta, fins a 50 punts.
- Currículums dels sol·licitants, fins a 30 punts.
- Es valorarà el fet que les peticions o els projectes que es presenten estiguen avalats per entitats o organismes que habitualment duguen a terme programes de formació o investigació, especialment si és en els sectors del teatre i el circ, fins a 20 punts.
39. Obligacions particulars dels beneficiaris
En el cas de projectes d'investigació, els beneficiaris estan obligats a lliurar una còpia dels treballs realitzats a Teatres de la Generalitat Valenciana.
CAPÍTOL VII
Ajudes a entitats sense ànim de lucre
40. Finalitat de les ajudes
Esta modalitat d'ajudes té com a finalitat potenciar les activitats de teatre i circ que realitzen les associacions i entitats sense ànim de lucre, especialment les federacions o agrupacions que duen a terme les seues activitats en tot el territori de la Comunitat Valenciana.
41. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 36.000 euros.
42. Beneficiaris
Associacions i entitats culturals sense ànim de lucre que duguen a terme activitats de teatre i circ a la Comunitat Valenciana.
43. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Projecte que es proposa realitzar, on s'han d'indicar:
- Objectius i destinataris del projecte.
- Activitats que s'han de realitzar, dates previstes i mitjans materials, humans i tècnics de què es disposa.
- Pressupost detallat de despeses i ingressos, i el dèficit previst.
b) Memòria de les activitats realitzades en els últims dos anys per l'associació o entitat.
c) Registre d'estatuts de l'associació o entitat.
44. Criteris de valoració
La valoració de les sol·licituds presentades s'ha de fer segons els criteris següents:
- Interés i qualitat del projecte cultural presentat, fins a 50 punts.
- Trajectòria de l'associació o entitat i resultats obtinguts en la gestió dels seus projectes, fins a 25 punts.
- Repercussió del projecte presentat sobre autors, directors, actors, companyies, etc. de la Comunitat Valenciana, fins a 25 punts.
CAPÍTOL VIII
Ajudes a projectes d'especial interés
(festivals, mostres, fires i d'altres)
45. Finalitat de la concessió
Esta modalitat d'ajudes té com a finalitat potenciar els projectes i les activitats, com per exemple festivals, mostres, fires, etc., que, per la seua novetat, especialització o caràcter excepcional, poden ser classificats com a projectes d'especial interés.
46. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 18.000 euros.
47. Beneficiaris
Persones físiques o entitats jurídiques que realitzen les seues activitats a la Comunitat Valenciana.
48. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Projecte que es pretén realitzar, en què han de figurar:
- Objectius i destinataris del projecte.
- Activitats que s'han de realitzar, dates previstes i mitjans materials, humans i tècnics de què es disposa.
- Pressupost detallat de despeses i ingressos, i el dèficit previst.
b) Memòria de les activitats realitzades durant els últims dos anys.
49. Criteris de valoració
La valoració de les sol·licituds presentades s'ha de fer segons els criteris següents:
- Interés i qualitat del projecte artístic presentat, fins a 50 punts.
- Trajectòria de la persona o entitat que sol·licita l'ajuda i resultats obtinguts en la gestió dels seus projectes, fins a 20 punts.
- Grau d'innovació i noves dimensions que pot aportar al desenvolupament dels sectors del teatre i el circ de la Comunitat Valenciana, fins a 20 punts.
- Repercussió del projecte sobre autors, directors, actors, companyies, etc. de la Comunitat Valenciana, fins a 10 punts.